Man gestenig wat sesjarige verkrag, vermoorArgieffoto (Foto: Tracey Adams/African News Agency/ANA) Die polisiekommissaris in Limpopo, lt.genl. Thembi Hadebe, het die gemeenskap gemaan om nou saam met die polisie te werk wanneer misdade teen kinders gepleeg word. Dit volg ná ŉ sesjarige meisie verkrag en vermoor is en haar vermeende aanvaller Saterdag naby Tzaneen deur die gemeenskap gestenig is. “Die polisie het ŉ berig ontvang oor die liggaam van ŉ kind wat by Lusaka gevind is, en die liggaam van ŉ 28-jarige man by Petanenge, albei gebiede onder die Ritavi-polisiëringsgebied,” sê brig. Motlafela Mojapelo, woordvoerder van die polisie. “Met hul aankoms het hulle ŉ kind met gewelddadige nekbeserings aangetref en die man is vermoedelik met klippe doodgegooi.” Die voorlopige ondersoek het onthul dat die sesjarige omstreeks 08:30 lemoene by haar ouma se huis wou gaan haal het. Sy het nooit teruggekeer nie. Die gesin, en lede van die gemeenskap, het na haar begin soek en omstreeks 14:00 het hulle inligting ontvang dat die kind laas saam met die man opgemerk is. “Hulle het die man gevind waar hy in sy huis wegkruip. Hy het glo aan die gemeenskap bely dat hy die kind verkrag het en het haar doodgemaak om die bewyse weg te steek. Hy het hulle gewys waar hy die kind begrawe het en hulle het haar liggaam onder die bosse gevind.” Hadebe sê die verkragting en gewelddadige moord op ŉ sesjarige is uiters skokkend en ŉ beroep word op alle gemeenskappe, veral ouers en voogde, gedoen om altyd ekstra voorsorgmaatreëls te tref om kinders te beskerm. Hy het die gemeenskap ook gemaan om nie reg in eie hande te neem nie. Die polisie ondersoek sake van verkragting en moord teen die oorlede verdagte en ŉ saak van moord oor boendoegeregtigheid.